Broadway laat die geldrekords spat | Netwerk24
Broadway laat die geldrekords spat
04 Januarie 2017 21:01
Broadway-verhoë het die laaste week van verlede jaar die rekords laat spat toe 33 produksies saam $49,7 (sowat R700 miljoen) ingebring het.
Die musiekspele Hamilton, Wicked en The Lion King was die grootste verdieners met elk meer as $3 miljoen (sowat R42 miljoen). Vier produksies het elk meer as $2 miljoen (sowat R28 miljoen) by die loket verdien en 17 elk meer as $1 miljoen (sowat R14 miljoen).
Kersdag tot Nuwejaarsdag is tradisioneel Broadway se beste week wat inkomste betref. Verlede jaar het 38 produksies altesame $43 miljoen (sowat R602 miljoen) verdien. Die bywoningsyfer het ook gestyg – van 357 718 verlede jaar tot 359 495 vanjaar.
Die duurste kaartjieprys van $998 (sowat R14 000) het bygedra tot Hamilton se rekord-inkomste, terwyl The Lion King, in die derde plek ná Wicked, verlede week ’n rekord-inkomste vir die Minskoff-teater besorg het.
Disney het ook met Aladdin ’n rekord-verdienste vir die New Amsterdam-teater ingebring. Albei produksies het nege vertonings gehad, wat die maksimum per week vir musiekspele is.
Andrew Lloyd Webber se musiekspele School of Rock ($2 022 136), Phantom of the Opera ($1 942 351) en Cats ($1 723 569) het ook verlede week rekord-kaartjieverkope beleef.
Toneelstukke wat tot die hoë inkomste bygedra het, is TheFront Page ($1 291 255) met Nathan Lane, The Present ($969 495) met Cate Blanchett, Oh, Hello on Broadway ($911 602) en die Tony-wenner The Humans ($814 555).
Meer oor: Broadway
Kyk: ‘Annie’ se Kersfees by miljardêr